Mirzo Ulugʻbek maktabi - mamlakatimiz ta’lim tizimida yangi yoʻnalish

30.08.2019
Prezident Shavkat Mirziyoyev Toshkent shahrida joylashgan Mirzo Ulugʻbek nomidagi ixtisoslashtirilgan davlat umumta’lim maktabini koʻzdan kechirdi.
Davlatimiz rahbarining 2017-yil 14-sentyabrdagi qarori asosida tashkil etilgan ushbu oʻquv dargohi fizika, matematika, informatika va astronomiya fanlariga ixtisoslashgan.
Bu yerda ta’lim jarayoniga Fanlar akademiyasining Astronomiya va Fizika-texnika institutlari xodimlari jalb etilgan. Xorijiy davlatlar tajribasini oʻrganish va seminar-trening tashkil etish maqsadida jalb etiladigan chet ellik pedagoglar uchun mehmonxona, oʻquvchilar uchun yotoqxona qurilgan.
Innovatsion usullarda dars oʻtish maqsadida aerokosmik texnologiyalar xonasi tashkil etilib, zamonaviy VR BOX, HOLOMAX, QBOX uskunalari oʻrnatilgan. Maktab binosining tom qismida oʻrnatilgan teleskopda oʻquvchilar osmon jismlarini kuzatishi mumkin.
Robototexnika, yosh fiziklar, matematiklar, astronom va informatiklar toʻgaraklari ham tashkil etilgan.
Davlatimiz rahbari maktabning yangi binosida yaratilgan sharoitlar bilan tanishib, bolalar bilan suhbatlashdi.
Bu maktabni Mirzo Ulugʻbek nomi bilan tashkil etganimiz bejiz emas. Bundan faxrlanishingiz, buyuk bobomizga munosib boʻlishingiz kerak. Buning uchun juda katta intilish, qunt, mehnat zarur. Vatanimizga kerakli yetuk mutaxassislar boʻlib yetishishingiz uchun hamma sharoitni yaratib beramiz, - dedi Shavkat Mirziyoyev.